เก็บตกการเงิน
&#8216;โต้ง&#8217;รับลูกขยายเวลารถคันแรก
6 มิ.ย. 2555

‘โต้ง’รับลูกขยายเวลารถคันแรก
นายกิตติรัตน์ ณ ระนอง รองนายกรัฐมนตรีและ รมว.คลัง กล่าวว่า พร้อมจะเข้าไปดูแลผู้ซื้อรถยนต์คันแรกและส่งมอบรถไม่ทันภายในปีนี้ โดยจะขยายเวลาการส่งมอบรถยนต์ให้เป็นเวลา 3 เดือน แต่ผู้ใช้สิทธิจะต้องใช้ใบจองที่ทำภายในปีนี้ ซึ่งการขยายเวลาที่ชัดเจนจะดำเนินการก่อนสิ้นสุดโครงการวันที่ 31 ธ.ค. 2555 นี้
“การซื้อรถจะต้องเกิดขึ้นภายในปีนี้ ไม่มีการขยายเวลาให้ในส่วนนี้แน่นอน แต่หลังจองซื้อรถแล้วได้รับรถไม่ทันรัฐบาลจะดูแลตามความเหมาะสม ซึ่งอาจไม่จำเป็นต้องขยายเวลาการส่งมอบไปถึง 3 เดือน หากผู้ประกอบการผลิตรถได้ทัน” นายกิตติรัตน์ กล่าว
นายกิตติรัตน์ กล่าวว่า ไม่กังวลว่าจะมีการใช้ช่องว่างการถือใบจองไปเก็งกำไร เพราะผู้ถือใบจองจะต้องเป็นคนเดียวกับผู้ซื้อรถ และมาใช้สิทธิขอคืนเงินจากการซื้อรถคันแรก ด้านคณะรัฐมนตรี (ครม.) ได้มีความเห็นชอบให้เว้นภาษีเงินได้จากการได้คืนเงินซื้อรถคันแรกไม่เกิน 1 แสนบาท เพราะรัฐบาลมีนโยบายเร่งด่วนเพื่อลดภาระค่าใช้จ่ายสำหรับสิ่งจำเป็นในชีวิตของประชาชน เฉพาะรถยนต์คันแรกที่ซื้อระหว่างวันที่ 16 ก.ย. 2554-31 ธ.ค. 2555
ก่อนหน้านี้ กรมสรรพสามิตรายงานว่า มีผู้ซื้อรถคันแรกแล้ว 4 แสนคัน ไปจดทะเบียนกับกรมขนส่งแล้ว 1.7 แสนคัน มายื่นขอคืนเงินรถคันแรกกับกรมสรรพสามิตเพียง 4 หมื่นคัน จึงเตรียมเสนอคลังให้ขยายมาตรการนี้ โดยขยายเวลาการส่งมอบรถยนต์ออกไปอีกระยะหนึ่ง เพื่อชดเชยกับช่วงน้ำท่วมที่ผู้ประกอบการผลิตรถยนต์ไม่ได้ ทำให้การส่งมอบรถยนต์มีปัญหา